TACC ผุด “น้ำฝรั่งชมพู” รับเทศกาลเจ-ส่งเครื่องดื่มกลิ่น “ไข่เค็ม” ลุย All Café เต็มพิกัด
TACC ผุด “น้ำฝรั่งชมพู” รับเทศกาลเจ พร้อมส่งเครื่องดื่มกลิ่น “ไข่เค็ม” ลุย All Café เต็มพิกัด หวังผลักดันผลงานปีนี้มีรายได้โตตามเป้า 15%
TACC ผุด “น้ำฝรั่งชมพู” รับเทศกาลเจ พร้อมส่งเครื่องดื่มกลิ่น “ไข่เค็ม” ลุย All Café เต็มพิกัด หวังผลักดันผลงานปีนี้มีรายได้โตตามเป้า 15%
1 ต.ค. 2562

นายชัชชวี วัฒนสุข ประธานกรรมการบริหาร บริษัท ที.เอ.ซี. คอนซูเมอร์ จำกัด (มหาชน) หรือ TACC เปิดเผยว่า บริษัทฯยังคงเดินหน้าพัฒนาสินค้าเครื่องดื่มร่วมกับเซเว่นฯ เพื่อตอบสนองความต้องการของผู้บริโภค และในช่วงปลายเดือนกันยายน 2562 บริษัทฯได้เปิดตัวสินค้าใหม่ ในโถกดเครื่องดื่มเย็นในร้านเซเว่น อีเลฟเว่น (7-Eleven) ประกอบด้วย น้ำฝรั่งชมพู ซึ่งเป็นเครื่องดื่มที่ออกตามฤดูกาล เพื่อต้อนรับเทศกาลกินเจ โดยเป็นเครื่องดื่มที่มีวิตามินซีสูง
ขณะเดียวกันในส่วนของ ALL Cafe บริษัทฯ ได้คิดค้นและพัฒนาเครื่องดื่มตามฤดูกาล ได้แก่ “Salted Egg Series” ซึ่งเป็นเครื่องดื่มรสชาติหวานมันกลมกล่อม กลิ่นหอมไข่เค็ม มี 3 เมนู ได้แก่ ไข่เค็ม มัคคิอาโตเย็น ไข่เค็มนมสดปั่น และไข่เค็ม นมสดเย็น คาดว่ามีรสชาติถูกใจผู้บริโภคได้เป็นอย่างดี
“บริษัทยังคงมีการคิดค้นสินค้าใหม่เข้าทำตลาดต่อเนื่อง เพื่อกระตุ้นยอดขายในเซเว่นฯ ซึ่งหวังว่าจะช่วยผลักดันให้ผลงานปีนี้มีรายได้เติบโตตามเป้าหมาย 15%” นายชัชชวี กล่าว
ประธานกรรมการบริหาร TACC กล่าวอีกว่า ในส่วนของกลุ่มสินค้าคาแรคเตอร์จาก San-X  ซึ่งในปีนี้ถือเป็นอีกธุรกิจที่จะช่วยผลักดันรายได้และกำไรในอย่างมีนัยสำคัญ โดยที่ผ่านมาได้ทำสินค้าร่วมกับพันธมิตรแบรนด์ชั้นนำ อย่างต่อเนื่อง  และล่าสุดได้เปิดตัวคาแรคเตอร์ชื่อดังทางออนไลน์ คือ “หมาจ๋า” ซึ่งเป็นของคนไทย โดยเมื่อเปิดตัวแล้วได้การตอบรับคึกคัก
นอกจากนั้น ในปีนี้บริษัทฯมีแผนที่จะส่งสินค้าคาแรคเตอร์เข้าทำตลาดในต่างประเทศ เช่น ในประเทศมาเลเซีย สิงคโปร์ และเวียดนาม ซึ่งถือเป็นประเทศที่มีศักยภาพและมีกำลังซื้อเป็นจำนวนมาก เพื่อเพิ่มยอดขายในอนาคตให้กับบริษัท
อนึ่ง TACC ได้เปิดตัวสินค้าใหม่ในปี 2562 ที่ผ่านมา ประกอบด้วย เครื่องดื่มรสสตรอว์เบอร์รี่คุกกี้แอนด์ครีมและเครื่องดื่มราสเบอร์รี่โรส ต่อมาในเดือนมีนาคม-เดือนเมษายน 2562 ได้เปิดตัวสินค้าใหม่ในกลุ่มเครื่องดื่มโถกด และมุม Alll Café ในเซเว่นฯ เพิ่มเติม ประกอบด้วย เครื่องดื่มอัญชันน้ำผึ้งมะนาว และเครื่องดื่มมะม่วงโยเกิร์ตปั่น โดยมีส่วนผสมเนื้อมะม่วง และข้าวเหนียวมะม่วง โดยได้รับการตอบรับจากผู้บริโภคอย่างดีเยี่ยม